CELEX: 62016CN0142
Language: hr
Date: 2016-03-09 00:00:00
Title: Predmet C-142/16: Tužba podnesena 9. ožujka 2016. – Europska komisija protiv Savezne Republike Njemačke

10.5.2016   
            
            
               HR
            
            
               Službeni list Europske unije
            
            
               C 165/13
            
         Tužba podnesena 9. ožujka 2016. – Europska komisija protiv Savezne Republike Njemačke
   (Predmet C-142/16)
   (2016/C 165/14)
   Jezik postupka: njemački
   
      Stranke
   
   
      Tužitelj: Europska komisija (zastupnici: C. Hermes i E. Manhaeve, opunomoćenici)
   
      Tuženik: Savezna Republika Njemačka
   
      Tužbeni zahtjev
   
   Europska komisija od Suda zahtijeva da:
   
               —
            
            
               utvrdi da je Savezna Republika Njemačka povrijedila obveze koje ima na temelju članka 6. stavaka 3. i 4. Direktive Vijeća 92/43/EEZ (1) od 21. svibnja 1992. o očuvanju prirodnih staništa i divlje faune i flore time što prilikom izdavanja dozvole za izgradnju elektrane na ugljen u Hamburg-Moorburgu nije provela pravilno i cjelovito ispitivanje utjecaja na okoliš.
            
         
               —
            
            
               naloži Saveznoj Republici Njemačkoj snošenje troškova postupka.
            
         
      Tužbeni razlozi i glavni argumenti
   
   Grad Hamburg je izdao vodopravnu dozvolu za elektranu na ugljen Moorburg kojom je dopušteno hlađenje elektrane vodom iz rijeke Elbe. Procjena utjecaja na okoliš, koja je temelj te dozvole, predvidjela je opasnost toga da crpljenje vode za hlađenje ubije ribe koje plivaju uzvodno Elbom i tako značajno negativno utječe na uzvodna područja Natura-2000, čiji se ciljevi očuvanja odnose na te vrste. Međutim, u konačnici je u procjeni utjecaja na okoliš zaključeno da ne postoji značajni negativni utjecaj na područja očuvanja jer je riblja staza koja je izgrađena između elektrane i predmetnih područja očuvanja u toj procjeni klasificirana kao mjera ublažavanja štete. U procjeni utjecaja na okoliš također nisu ispitane moguće kumulativne posljedice na određene postojeće ili planirane elektrane uzvodno od Moorburga.
   Na temelju članka 6. stavka 3. druge rečenice Direktive 92/43/EEZ, s obzirom na procjenu utjecaja na okoliš, projekti mogu biti odobreni tek ako se mogu isključiti značajni negativni utjecaji na područja Natura-2000. Ako ih nije moguće isključiti, pristanak može biti dan samo pod strogim pretpostavkama iz članka 6. stavka 4. Direktive.
   Komisija smatra da je predmetna procjena utjecaja na okoliš netočna odnosno nepotpuna iz dva razloga. Kao prvo, u njoj je ocijenjeno da je riblja staza mjera ublažavanja štete u okviru članka 6. stavka 3. Direktive, iako nakon kriterija koje je Sud ustanovio u presudi Briels (C-521/12 (2)) ona u najboljem slučaju predstavlja kompenzacijsku mjeru u smislu članka 6. stavka 4. Direktive. Kao drugo, u njoj, protivno članku 6. stavku 3. Direktive, nisu ispitane gore navedene moguće kumulativne posljedice. Budući da je grad Hamburg posljedično isključio značajni negativni utjecaj na područja očuvanja na temelju članka 6. stavka 3. Direktive, nije ispunio zahtjeve iz članka 6. stavka 4. Direktive, kao što su ispitivanje pogodnih mogućnosti i imperativnih razloga prevladavajućeg javnog interesa.
   
      (1)  SL L 206, str. 7. (SL, posebno izdanje na hrvatskom jeziku, poglavlje 15., svezak 2., str. 14.)
   
      (2)  ECLI:EU:C:2014:330